ഉണ്ടോ സഖീ ഒരു കുല മുന്തിരി ഇനിയില്ല, തലമുറകളേറ്റു പാടിയ പാട്ടെഴുത്തുകാരന് ലോകത്തെങ്ങുമുള്ള മലയാളി മനസ്സുകള് തലമുറകളായി ഏറ്റുപാടുന്ന ഉണ്ടോ സഖീ ഒരു കുല മുന്തിരി എന്ന ഗാനമടക്കം നിരവധി പാട്ടുകളുടെ രചയിതാവായ എം.എ.റഹീം മൗലവി കുറ്റ്യാടി ഇനിയില്ല. പണ്ഡിതന്, പ്രഭാഷകന് എന്നീ നിലകളിലും പ്രശസ്തനായിരുന്നു മൗലവി.ശൈഖ് സൈനുദ്ദീന് മഖ്ദൂമിന്റെ കുടുംബ പരമ്ബരയില്പ്പെട്ട, കുറ്റ്യാടിയിലെ സാമൂഹിക പരിഷ്കര്ത്താവും അധ്യാപകനുമായിരുന്ന അബ്ദുല്ലക്കുട്ടി മൗലവിയുടെ പുത്രനാണ് റഹീം മൗലവി. നല്ല പാണ്ഡിത്യവും സാഹിത്യബോധവുമുള്ള ഇദ്ദേഹം പ്രഭാഷകന് കൂടിയായിരുന്നു. ഏറെ കാലം, കോഴിക്കോട് കാദിരിക്കോയ പള്ളിയിലും കുറ്റ്യാടി ജുമാ മസ്ജിദിലും ഖത്തീബായും നാദാപുരം ഗവ. യു.പി. സ്കൂളില് അറബി അധ്യാപകനായും സേവനമനുഷ്ഠിച്ചിരുന്നു. മാപ്പിളപ്പാട്ടുകളുടെ പൂക്കാലമായിരുന്നു റഹീം മൗലവിയുടെ രചനകള് പിറവികൊണ്ട നാളുകള്. മനോഹരമായ ശീലുകളില് അദ്ദേഹം രചിച്ച പാട്ടുകള് അനുജന് ഹമീദ് ശര്വാനിയുടെ ആലാപന ചാരുതയില് മലയാളികള് നെഞ്ചേറ്റി. ഉണ്ടോ സഖീ ഒരു കുല മുന്തിരി, സൗറെന്ന ഗുഹയില് പണ്ട്, പള്ളിപ്പറമ്ബിലെ കാട്ടിനുള്ളില് എത്ര പേരുണ്ടാ കൂരിരുട്ടില്, അല്ലാഹു ലാ ഇലാഹ.., ഭാരതമെന്നാല് കണ്ണും കരുളും, സൂറെന്ന കാഹളമൂതി, സ്വര്ഗത്തിലുണ്ട് രണ്ടു പുണ്യനദികള്, പള്ളിപ്പറമ്ബില്നിന്നാടിയുലയുന്ന വെള്ളിലക്കാടുകളെ തുടങ്ങിയ പാട്ടുകള് ഏറെ പ്രശസ്തമാണ്. പന്തലില് പതിനായിരം പേര് എന്ന പ്രസിദ്ധമായ ഒപ്പനപ്പാട്ട്, പഴിക്കാന് തൊഴിക്കാന് പൊട്ടിപ്പൊട്ടിക്കരയാന് എന്ന സ്ത്രീശാക്തീകരണ ഗാനം, കുറ്റ്യാടിപ്പുഴയേലൊരു മീന് കയറ്റം, കുടിയും കളിയും ഇന്നൊരു ഫാഷന് എന്നീ ഹാസ്യ ഗാനങ്ങളും അദ്ദേഹത്തിന്റെ രചനാ പാടവം വിളിച്ചോതുന്നവയാണ്. മുക്തിമാര്ഗം എന്ന പുസ്തകവുമെഴുതിയിട്ടുണ്ട്.